শ্রুতি চৌধুরী

**শ্রুতি চৌধুরী** (জন্ম ৩ অক্টোবর ১৯৭৫) হলেন হরিয়ানার একজন ভারতীয় রাজনীতিবিদ যিনি ভারতীয় জনতা পার্টির সদস্য। ২০২৪ সালের অক্টোবরে, তোশাম বিধানসভা কেন্দ্র থেকে বিধানসভার সদস্য (বিধায়ক) নির্বাচিত হওয়ার পর তিনি হরিয়ানা সরকারের একজন পরিষদীয় মন্ত্রী হিসেবে দায়িত্ব পালন করছেন।

শ্রুতি হলেন হরিয়ানার প্রাক্তন মুখ্যমন্ত্রী বংশী লালের নাতনি। ২০০৫ থেকে ২০২৪ সাল পর্যন্ত, তিনি ভারতীয় জাতীয় কংগ্রেসের সদস্য ছিলেন এবং ২০০৯ থেকে ২০১৪ সাল পর্যন্ত ভারতীয় সংসদে ভিওয়ানি-মহেন্দ্রগড়ের (লোকসভা কেন্দ্র) প্রতিনিধিত্ব করেছিলেন।

## প্রাথমিক জীবন
শ্রুতি চৌধুরীর জন্ম ১৯৭৫ সালের ৩রা অক্টোবর নতুন দিল্লিতে। তাঁর বাবা-মা ছিলেন যথাক্রমে সুরেন্দ্র সিং এবং কিরণ চৌধুরী। তাঁরা দুজনেই হরিয়ানা সরকারের মন্ত্রী হিসেবে দায়িত্ব পালন করেছিলেন। শ্রুতির পিতামহ ছিলেন হরিয়ানার প্রাক্তন মুখ্যমন্ত্রী বংশী লাল। তাঁদের পরিবার হরিয়ানার প্রধান রাজনৈতিক পরিবারগুলির মধ্যে একটি। তাঁর পরিবার জাট সম্প্রদায়ের অন্তর্ভুক্ত।

শ্রুতির প্রাথমিক শিক্ষা ছিল কনভেন্ট অফ জেসাস অ্যাণ্ড মেরি স্কুলে এবং  আর কে পুরমের দিল্লি পাবলিক স্কুল থেকে। এবং পরে তিনি ইংল্যান্ডের অক্সফোর্ডে পড়াশোনা করেন। তিনি দিল্লি বিশ্ববিদ্যালয় থেকে বিএ এবং তারপর আগ্রার বি আর আম্বেদকর বিশ্ববিদ্যালয় থেকে এলএলবি ডিগ্রি অর্জন করেন। ২০০৩ সালের ৭ই মার্চ তিনি আইনজীবী অরুণাভ চৌধুরীর সাথে বিবাহ বন্ধনে আবদ্ধ হন। 

## রাজনৈতিক জীবন
প্রথমে আইনজীবী হিসেবে কাজ করার পর, ২০০৫ সালে শ্রুতির বাবার মৃত্যু হয়। এর পরেই তিনি রাজনীতিতে ঝুঁকে পড়েন। ২০০৯ সালের ভারতীয় সাধারণ নির্বাচনে ভিওয়ানি-মহেন্দ্রগড় লোকসভা কেন্দ্র থেকে প্রতিদ্বন্দ্বিতা করার জন্য ভারতীয় জাতীয় কংগ্রেস দল তাঁকে নির্বাচিত করে। মূলত ঐ এলাকায় তাঁর পরিবারের যে সুনাম ছিল তার ফলস্বরূপ, তিনি তাঁর নিকটতম প্রতিদ্বন্দ্বী, ভারতীয় জাতীয় লোকদলের অজয় সিং চৌতালাকে ৫৫,০৯৭ ভোটের ব্যবধানে পরাজিত করেন। তাঁর ঠাকুরদা এর আগে একই আসনে তিনবার জিতেছিলেন এবং তাঁর বাবা দুবার জিতেছিলেন। সংসদ সদস্য থাকাকালীন (২০০৯ - ২০১৪), তিনি ২০০৯ সাল থেকে কৃষি ও নারীর ক্ষমতায়নের জন্য লোকসভা কমিটিতে দায়িত্ব পালন করেছিলেন। ২০১৪ সালে লোকসভা আসনে পুনরায় নির্বাচনে প্রতিদ্বন্দ্বিতা করে তিনি পরাজিত হন।

২০২৪ সালের লোকসভা নির্বাচনে, কংগ্রেস ভিওয়ানি-মহেন্দ্রগড় আসন থেকে শ্রুতি চৌধুরীর পরিবর্তে ভূপিন্দর সিং হুডার অনুগত রাও দান সিংকে প্রার্থী করে। ২০২৪ সালের জুন মাসে, দলীয় নেতা এবং প্রাক্তন মুখ্যমন্ত্রী ভূপিন্দর সিং হুডার সাথে ক্রমবর্ধমান মতবিরোধের কারণে তিনি এবং তাঁর মা কিরণ চৌধুরী কংগ্রেস দল ত্যাগ করেন।  পরবর্তীকালে, ২০২৪ সালের ১৯শে জুন তারিখে মুখ্যমন্ত্রী নয়াব সিং সাইনি এবং প্রাক্তন মুখ্যমন্ত্রী মনোহর লাল খট্টর সহ বেশ কয়েকজন রাজ্য বিজেপি নেতার উপস্থিতিতে তাঁরা দুজনেই বিজেপিতে যোগ দেন। 

বিজেপিতে যোগদানের পর, শ্রুতি বলেন যে তিনি প্রধানমন্ত্রী মোদীর দ্বারা অনুপ্রাণিত, যিনি "বিশ্বজুড়ে ভারতের নাম উজ্জ্বল করেছেন" এবং এর আগে চৌধুরী বংশী লালের সাথেও মোদী ও খট্টর কাজ করেছিলেন। শ্রুতি এবং তাঁর মায়ের পদত্যাগ নিয়ে কংগ্রেস দল থেকে মিশ্র প্রতিক্রিয়া দেখা দিয়েছে, যেখানে কিছু নেতা এটিকে দলের জন্য ক্ষতি বলে অভিহিত করেছেন, আবার অন্যরা জোর দিয়ে বলেছেন যে এতে কোনও পার্থক্য হবে না। রাজনৈতিক বিশ্লেষকদের মতে, শ্রুতির যোগদান জাট সম্প্রদায়ের মধ্যে বিজেপির অবস্থানকে সাহায্য করতে পারে এবং ভিওয়ানি অঞ্চলে এর ভিত্তি প্রসারিত করতে পারে। 

২০২৪ সালের অক্টোবরে, শ্রুতি চৌধুরী বিজেপি দলের হয়ে প্রতিদ্বন্দ্বিতা করে ২০২৪ সালের হরিয়ানা বিধানসভা নির্বাচনে তোশাম বিধানসভা কেন্দ্র থেকে কংগ্রেস প্রার্থীকে ১৪২৫৭ ভোটে পরাজিত করে জয়ী হন। 
## আরও দেখুন

* হরিয়ানার রাজনৈতিক পরিবার
* হরিয়ানার রাজনীতি

## তথ্যসূত্র

## বহিঃসংযোগ

* লোকসভার জীবনী সংক্রান্ত তথ্য

বিষয়শ্রেণী:হরিয়ানা বিধানসভার নারী সদস্য
বিষয়শ্রেণী:হরিয়ানার ভারতীয় জনতা পার্টির রাজনীতিবিদ
বিষয়শ্রেণী:২১শ শতাব্দীর ভারতীয় নারী রাজনীতিবিদ
বিষয়শ্রেণী:হরিয়ানার ভারতীয় জাতীয় কংগ্রেসের রাজনীতিবিদ
বিষয়শ্রেণী:দিল্লি পাবলিক বিদ্যালয়ের প্রাক্তন শিক্ষার্থী
বিষয়শ্রেণী:দিল্লি বিশ্ববিদ্যালয়ের প্রাক্তন শিক্ষার্থী
বিষয়শ্রেণী:২০১৪-এ ভারতের সাধারণ নির্বাচনে সংযুক্ত প্রগতিশীল জোটের প্রার্থী
বিষয়শ্রেণী:হরিয়ানার রাজনীতিতে নারী
বিষয়শ্রেণী:হরিয়ানার লোকসভা সদস্য
বিষয়শ্রেণী:জীবিত ব্যক্তি
বিষয়শ্রেণী:১৯৭৫-এ জন্ম
বিষয়শ্রেণী:পঞ্চদশ লোকসভার সদস্য
বিষয়শ্রেণী:২১শ_শতাব্দীর_ভারতীয়_নারী_রাজনীতিবিদ